**Idrettsprisutdeling 2013 – Andreas Dyve**

Det sies at for å bli en topp utøver i en idrett så må du ha lagt ned minst 10.000 timer med trening. Årets idrettsprisvinner, Andreas Dyve, er på god vei å nå dette tallet…

For det begynner å bli mange timer med ballen i beina, både på Fossvang, Blåbærmyra og på gutterommet.

Andreas har i alle år vært en sentral spiller på de lagene han har spilt på. Fra knøttelaget i Bagn og inntil i vår på juniorlaget til Valdres FK. For øvrig et lag som inneholder mange Sør-Aurdøler. Men utover sommeren og høsten har Andreas virkelig tatt steget opp blant de store gutta på Valdres FK. Han fikk noen innhopp på seniorlaget i fjorårets sesong, bare 16 år gammel. Og i år, i en alder av 17, etablerte han seg utover sesongen som en av de viktigste bidragsyterne på Valdres FK sitt 2.divisjonslag. Og det i konkurranse med både spanjoler og gudbrandsdøler…

På fotballbanen har Andreas nytte av sin svært gode fysikk og han har en voldsom gjennombruddskraft. Andreas regnes som en hardtarbeidende spiller, både i kamp og på trening. Han er en utøver som legger en stor innsats ned i treningsarbeidet, og kombinert med ydmykhet og tålmodighet så har Andreas gode forutsetninger for å fortsette framgangen på fotballbanen. Mange har allerede spådd at 2.divisjon ikke er endestasjonen for Andreas. Det skal bli spennende å følge med Andreas sin fotballkarriere videre.

Andreas er et glimrende forbilde for alle de unge, håpefulle fotballspillerne rundt omkring i kommunen. Og han er et eksempel på at det er plass til unge valdriser på Valdres FK, bare man er god nok.

Så da vil jeg gratulere Andreas Dyve med Idrettsprisen 2013…